(29)Pokiaľ ide o kontroly konfliktu záujmov, Maďarsko nepredložilo informácie požadované Komisiou, ale uviedlo, že pravidelne zasiela údaje do Arachne a že tento nástroj do určitej miery aj využíva, pričom pripomenulo, že používanie nástroja Arachne nie je podľa práva EÚ povinné. Hoci spochybnilo užitočnosť nástroja Arachne tvrdiac, že maďarský IT systém (FAIR EUPR) je efektívnejší, vzhľadom na svoj záväzkom k rozsiahlemu využívaniu nástroja Arachne v tejto súvislosti odkázalo na prebiehajúce rokovania o pláne obnovy a odolnosti (RRP).

(27)Komisia vyjadrila obavy v súvislosti so schopnosťou Maďarska zlepšiť kontroly konfliktov záujmov pri využívaní finančných prostriedkov Únie prostredníctvom osobitných IT nástrojov, ako je Arachne (t. j. jednotný nástroj na hĺbkovú analýzu údajov a hodnotenie rizika, ktorý dala Komisia k dispozícii členským štátom), a to z dôvodu vlastností uvedených nástrojov a údajov, ktoré do nich maďarské orgány nahrávajú na analytické účely.

(24)Komisia takisto nemôže súhlasiť s tvrdením Maďarska, že skutočnosť, že podiel postupov verejného obstarávania s jednou ponukou, ktoré zahŕňali finančné prostriedky Únie, je podľa všetkého nižší ako podiel postupov, ktoré zahŕňali štátne finančné prostriedky, svedčí to o tom, že systém kontroly týkajúci sa finančných prostriedkov Únie, ktorý existuje v Maďarsku, je schopný účinne pôsobiť proti faktorom, ktoré obmedzujú hospodársku súťaž vo verejnom obstarávaní. Skutočnosť, že podiel postupov verejného obstarávania s jednou ponukou, ktoré zahŕňali finančné prostriedky Únie, je nižšia ako podiel postupov, ktoré zahŕňali štátne finančné prostriedky, ešte sama osebe neznamená, že kontroly verejného obstarávania zahŕňajúceho finančné prostriedky Únie fungujú správne. Uvádza sa to aj v odporúčaní Rady, ktoré sa týka národného programu reforiem Maďarska na rok 2022 a v ktorom sa potvrdzuje, že tieto otázky zostávajú relevantné aj do budúcnosti.

(33)Pokiaľ ide o otázky týkajúce sa konfliktu záujmov a transparentnosti v prípade trustov pôsobiacich vo verejnom záujme, Maďarsko nepredložilo žiadne argumenty v súvislosti s explicitnou právnou výnimkou pre členov správnych rád trustov z požiadaviek týkajúcich sa konfliktu záujmov. Maďarsko okrem toho neposkytlo o týchto stanovách žiadne podrobnejšie informácie (napr. či sa tieto ustanovenia majú podľa zákona zahrnúť do stanov všetkých trustov pôsobiacich vo verejnom záujme), a neposkytlo ani dôkazy o možnej kontrole konfliktu záujmov vykonávanej v prípade členov rád správcov trustov pôsobiacich vo verejnom záujme, ako sa osobitne požadovalo. Komisia v tejto súvislosti poznamenáva, že zriadenie súkromnoprávnych subjektov, ktorým štát daroval významné verejné aktíva, môže so sebou prinášať nedostatočnú verejnú kontrolu nad fungovaním a správou týchto subjektov. Najmä po prevode zakladateľských práv z príslušného ministra na radu správcov sa zdá, že štát stráca akúkoľvek formu kontroly nad týmito trustmi. Komisia okrem toho v Správe o právnom štáte 2022 konštatuje, že pravidlá týkajúce sa konfliktu záujmov sa nevzťahujú na poslancov parlamentu, štátnych tajomníkov a iných verejných činiteľov vlády, ktorí sú zároveň členmi správnej rady trustov pôsobiacich vo verejnom záujme, a to napriek tomu, že tieto subjekty dostávajú značné verejné finančné prostriedky, čo so sebou prináša zvýšené riziko korupcie.

(51)Pokiaľ ide o argumentáciu v súvislosti s opatreniami v rámci protikorupčnej stratégie, v správe o krajine v kontexte európskeho semestra 2022 sa uvádza, že „ak by boli tieto opatrenia zavedené, boli by pomohli účinnejšie odhaľovať a stíhať korupciu vo verejných inštitúciách a štátnych podnikoch“. Na tento problém sa odkazuje aj v Správe o právnom štáte 2022 týkajúcej sa Maďarska. Komisia sa okrem toho domnieva, že v prípade viacerých opatrení, pri ktorých bola lehota na implementáciu predĺžená do roku 2023, nemohla byť prekážkou pandémia COVID-19.

(68)Komisia nesúhlasí s názorom Maďarska, že iné opatrenia Únie by mohli lepšie chrániť rozpočet Únie. Pokiaľ ide o uplatňovanie finančných opatrení stanovených v nariadení 2021/1060 (nariadenie o spoločných ustanoveniach), Komisia poznamenáva, že tieto opatrenia sú vo svojej podstate obmedzené na rozsah pôsobnosti a kritériá obsiahnuté v uvedenom sektorovom nariadení a nemôže sa nimi dosiahnuť všeobecná preventívna a systémová ochrana, ktorá je možná podľa nariadenia o podmienenosti. Význam tohto všeobecného preventívneho rozmeru nariadenia o podmienenosti potvrdil Súdny dvor. Pokiaľ ide o dodržiavanie a monitorovanie základných podmienok zakotvených v nariadení o spoločných ustanoveniach, Komisia v prvom rade poznamenáva, že zatiaľ čo jediným dôsledkom nesplnenia základnej podmienky podľa článku 15 nariadenia o spoločných ustanoveniach je, že Komisia neuhrádza vykázané výdavky, v nariadení o podmienenosti sa poskytuje väčší rozsah možností na ochranu rozpočtu Únie vrátane pozastavenia schvaľovania jedného alebo viacerých programov, ako aj pozastavenia záväzkov v rámci zdieľaného riadenia. Na rozdiel od postupu podľa článku 15 nariadenia o spoločných ustanoveniach to zahŕňa aj predbežné financovanie. Okrem toho rozsah pôsobnosti základných podmienok, ktoré by mohli byť relevantné v tomto prípade, najmä podmienok „Účinné mechanizmy monitorovania trhu verejného obstarávania“ a „Účinné uplatňovanie a implementácia Charty základných práv“, sa líši od rozsahu pôsobnosti nariadenia o podmienenosti a je reštriktívnejší.

(62)Dokonca aj proaktívny prístup Komisie, ako sú preventívne audity útvarov Komisie, by bol limitovaný len na konkrétne finančné prostriedky, na ktoré sa vzťahujú platné pravidlá pre jednotlivé sektory. Takýto prístup by navyše Komisii neumožňoval chrániť rozpočet účinnejšie alebo dostatočne účinne, keďže by sa zameriaval na konkrétne programy, pričom by neriešil celý rozsah zistených slabých miest.

(78)Okrem toho Komisia vo svojom vyhlásení o zámere jasne vysvetlila, že na to, aby sa nápravné opatrenia, resp. v príslušných prípadoch návrhy právnych predpisov považovali za primerané na účely nariadenia o podmienenosti, mali by sa v rámci postupu podľa nariadenia o podmienenosti navrhnúť bezpodmienečne, mali by byť dostatočne presné, pokiaľ ide o obsah a harmonogram vykonávania, a nemali by byť časovo obmedzené. V mnohých prípadoch prvá odpoveď obsahovala odkazy na návrhy posudzované v kontexte návrhu maďarského plánu obnovy a odolnosti. Samotné odkazy na míľniky návrhu plánu obnovy a odolnosti nemožno považovať za nápravné opatrenia predložené v kontexte postupu podľa článku 6 ods. 5 nariadenia o podmienenosti. Komisia zároveň nemohla posúdiť, či by boli primerané na riešenie zistení uvedených v oznámení, aby sa zohľadnili v opatreniach, ktoré navrhla vo svojom vyhlásení o zámere.

(77)V súvislosti s opatreniami alebo činnosťami, ktoré Maďarsko navrhlo 19. júla 2022, sú argumenty predložené Maďarskom neopodstatnené, a to z viacerých dôvodov. Po prvé, nápravné opatrenia neboli navrhnuté spolu s pripomienkami k oznámeniu a v lehote stanovenej v tomto oznámení, ako sa stanovuje v článku 6 ods. 5 a 9 nariadenia o podmienenosti, ale neskôr v rámci procesu. Po druhé, skutočnosť, že lehota stanovená v článku 6 ods. 6 nariadenia o podmienenosti je orientačná, neznamená, že Komisia je povinná ju bezdôvodne predĺžiť. Takéto predĺženie je možné, ak je to odôvodnené analýzou pripomienok a primeranosti nápravných opatrení, ktoré sa musia predložiť včas. Komisia vo vyhlásení o zámere vyzvala Maďarsko, aby čo najskôr predložilo ďalšie podrobnosti o navrhovaných nápravných opatreniach, a to tak o ich povahe, ako aj o rôznych nástrojoch, ktoré by sa mohli použiť na ich realizáciu. Najmä pokiaľ ide o nápravné opatrenie relevantné pre zmenu súdneho preskúmania rozhodnutí prokuratúry, o ktorom sa diskutovalo v kontexte plánu obnovy a odolnosti, Komisia jasne uviedla, že má niekoľko výhrad k technickým aspektom, ktoré by mohli ohroziť jeho účinnosť. V tomto štádiu teda Komisia nemala žiadny dôvod odložiť zaslanie vyhlásenia o zámere. A napokon, uvedené nápravné opatrenia sú teraz v plnom rozsahu nahradené opatreniami formálne predloženými v druhej odpovedi vrátane dodatočných záväzkov uvedených v liste zo septembra.

(87)Vzhľadom na význam orgánu ako nového základného prvku v riadení systému, ak je správne vymedzený v podrobných pravidlách a zodpovedajúcim spôsobom sa vykonáva, ako sa predpokladá v nápravnom opatrení predloženom Maďarskom (vrátane ďalších záväzkov uvedených v liste zo septembra), a to spôsobom, ktorý zabezpečí úplnú nezávislosť a účinné právomoci, pokiaľ ide o všetky postupy, ktoré môžu skutočne alebo potenciálne ovplyvniť správne finančné riadenie rozpočtu Únie alebo finančné záujmy Únie, by orgán pre integritu v zásade prispel k zvýšeniu úrovne hospodárskej súťaže v postupoch verejného obstarávania, predchádzaniu rizikám konfliktu záujmov alebo ich znižovaniu a všeobecnejšie posilneniu predchádzania, odhaľovania a nápravy podvodov, korupcie, konfliktov záujmov a iných nezrovnalostí nachádzajúcich sa v rozpore s právom Únie v maďarskom systéme verejného obstarávania v záujme spoľahlivejšieho a efektívnejšieho využívania finančných prostriedkov Únie. Orgán pre integritu sa bude opierať o skutočnosti zistené v súdnych rozhodnutiach, bude sa môcť obrátiť sa na súd a jeho vlastné rozhodnutia budú podliehať súdnemu preskúmaniu. Komisia preto víta dodatočný záväzok Maďarska v liste zo septembra, že všetky súdy v Maďarsku, ktoré prejednávajú občianskoprávne, správne a trestné veci vrátane tých, ktoré sa týkajú ochrany finančných záujmov Únie, musia spĺňať požiadavky nezávislosti, nestrannosti a musia byť zriadené zákonom v súlade s článkom 19 ods. 1 Zmluvy o Európskej únii a príslušným acquis EÚ.

ii) Pracovná skupina pre boj proti korupcii

(88)Maďarská vláda sa zaviazala, že do 1. decembra 2022 zriadi pracovnú skupinu pre boj proti korupcii, ktorá bude mať tieto úlohy: a) preskúmať existujúce protikorupčné opatrenia a vypracovať návrhy týkajúce sa zlepšenia odhaľovania, vyšetrovania, stíhania a sankcionovania korupčných praktík, b) navrhnúť opatrenia zamerané na zlepšenie predchádzania korupcii a jej odhaľovania, c) vypracovať výročnú správu, v ktorej sa analyzujú riziká a trendy korupcie a korupčných praktík, navrhovať účinné protiopatrenia a najlepšie postupy na ich účinné vykonávanie a posudzovať ich. Vláda prerokuje správu a návrhy, ktoré sú v nej zahrnuté, do dvoch mesiacov a ak nerozhodne o návrhu, zašle podrobné odôvodnenie svojho rozhodnutia predsedovi pracovnej skupiny. Regulačný rámec pracovnej skupiny bude zahrnutý do zákona, ktorým sa zriaďuje orgán pre integritu [pozri nápravné opatrenie i), opísané vyššie] a predsedom pracovnej skupiny bude predseda orgánu pre integritu. Príslušné neštátne subjekty, ktorí sú preukázateľne nezávislé od vlády, verejných orgánov, politických strán a obchodných záujmov a o ktorých sa preukázalo, že sú aktívne v oblasti boja proti korupcii, budú zapojené do činností pracovnej skupiny a zabezpečí sa ich úplná, štruktúrovaná a účinná účasť: počet takýchto členov bude predstavovať 50 % členov pracovnej skupiny, okrem predsedu, a títo členovia budú mať právo vypracovať alternatívnu správu. Ak nie je možné dosiahnuť 50 % zastúpenie, hlasovacie právo týchto členov sa upraví tak, aby sa im počítalo odovzdaných 50 % hlasov, okrem predsedu. Prvé zasadnutie pracovnej skupiny sa uskutoční do 15. decembra 2022. Prvá správa za rok 2022 sa prijme a zašle vláde do 15. marca 2023. Pôsobenie pracovnej skupiny pre boj proti korupcii zriadenej rozhodnutím vlády č. 1337/2022 z 15. júla 2022 sa ukončí a skupina sa rozhodnutím vlády zruší. Kľúčovým prvkom tohto opatrenia je rozhodnutie vlády, ktorým sa ruší predchádzajúce rozhodnutie a stanovuje harmonogram a poverenie pre zriadenie orgánu pre integritu a pracovnej skupiny pre boj proti korupcii. Podobne je kľúčovým vykonávacím krokom pre toto nápravné opatrenie predloženie návrhu zákona o zriadení úradu národnému zhromaždeniu do 30. septembra 2022, ako sa stanovuje v prílohe, keďže sa v ňom stanoví regulačný rámec pre pracovnú skupinu.

(89)Komisia s uspokojením konštatuje, že cieľom nápravného opatrenia je zabezpečiť plnú, štruktúrovanú a účinnú účasť neštátnych subjektov, ktoré sú skutočne aktívne v oblasti boja proti korupcii, spolu so zástupcami vlády, čo je pre Komisiu kľúčovým prvkom. Maďarsko sa okrem toho zaväzuje k rozsiahlym a zmysluplným konzultáciám s vnútroštátnymi a medzinárodnými zainteresovanými stranami vrátane Komisie počas prípravy návrhu právneho predpisu. Ak by sa toto nápravné opatrenie správne vymedzilo v podrobných pravidlách a zodpovedajúcim spôsobom sa vykonávalo, riešilo by v zásade problémy nastolené v súvislosti s neúčinným vyšetrovaním a stíhaním alebo sankcionovaním porušení práva spojených s ochranou finančných záujmov Únie, ako aj otázky súvisiace so systémovými nedostatkami systému verejného obstarávania.

iii) Posilnenie protikorupčného rámca

(90)Týmto nápravným opatrením (vrátane dodatočných záväzkov uvedených v liste zo septembra) sa maďarská vláda zaviazala prijať do 30. septembra 2022 stratégie boja proti podvodom a korupcii, v ktorých sa vymedzia úlohy subjektov zapojených do vykonávania akejkoľvek finančnej podpory Únie v súvislosti s predchádzaním podvodom, konfliktom záujmov a korupcii, ich odhaľovaním a nápravou. Stratégie zahŕňajú posúdenie hlavných rizík, faktorov a praktík podvodov, konfliktu záujmov a korupcie. Maďarská vláda sa takisto zaväzuje prijať do 30. júna 2023 novú národnú protikorupčnú stratégiu a akčný plán, pričom osobitná pozornosť sa bude venovať posilneniu inštitucionálneho a normatívneho rámca pre boj proti korupcii na vysokých miestach prostredníctvom zvýšenia transparentnosti práce verejných orgánov, a to aj na vysokej politickej úrovni. Pracovná skupina pre boj proti korupcii bude zapojená do prípravy národnej protikorupčnej stratégie a akčného plánu, ako aj do monitorovania ich vykonávania. V súlade so záväzkami uvedenými v liste zo septembra musí akčný plán obsahovať konkrétne opatrenia zamerané na zavedenie účinného, primeraného a odrádzajúceho sankčného režimu najneskôr do 1. októbra 2023 vrátane administratívnych a trestných sankcií v súvislosti so závažnými porušeniami týkajúcimi sa povinností v rámci systému majetkových priznaní. Maďarsko sa takisto zaväzuje, že do 30. júna 2023 v plnej miere vykoná všetky opatrenia národnej protikorupčnej stratégie na roky 2020 – 2022. Maďarsko v liste zo septembra takisto prijalo ďalšie záväzky týkajúce sa osobného a vecného rozsahu majetkových priznaní. Maďarsko sa v tejto súvislosti zaviazalo, že národnému zhromaždeniu predloží návrh právneho predpisu (účinného od 1. novembra 2022), ktorým sa rozšíri osobný rozsah pôsobnosti systému majetkových priznaní na i) osoby poverené vysokými politickými funkciami podľa článkov 183 a 184 zákona CXXV z roku 2018 o štátnej správe a ich príbuzných žijúcich v tej istej domácnosti s dotknutou osobou a ii) členov národného zhromaždenia a ich príbuzných žijúcich v tej istej domácnosti s dotknutou osobou. Pokiaľ ide o vecnú pôsobnosť, Maďarsko sa zaviazalo rozšíriť ho tak, aby zahŕňal nielen príjmy, ale aj majetok. Maďarsko sa okrem toho listom zo septembra zaviazalo vytvoriť (do 31. marca 2023) systém majetkových priznaní podávaných elektronicky v digitálnom formáte, ktoré sa budú uchovávať v databáze, kde bude možné vyhľadávať bezplatne a bez potreby registrácie. Maďarsko sa okrem toho v liste zo septembra zaviazalo k rozsiahlym konzultáciám s Komisiou počas prípravy všetkých návrhov právnych predpisov týkajúcich sa uvedených bodov. A napokon, orgán pre integritu bude poverený preskúmaním regulačného rámca a fungovania systému majetkových priznaní vrátane jeho rozsahu pôsobnosti a postupov overovania, ktoré sa zahrnú do správy do 31. decembra 2023. Kľúčovými krokmi pre toto nápravné opatrenie, ako sa stanovuje v prílohe, je prijatie účinných stratégií boja proti podvodom a korupcii do 30. septembra 2022, ako aj prijatie pravidiel o rozšírení osobnej a vecnej pôsobnosti majetkových priznaní národným zhromaždením, a to s účinnosťou od 1. novembra 2022, ako sa opisuje v nápravnom opatrení a v liste zo septembra.

(91)Podľa názoru Komisie toto nápravné opatrenie doplnené dodatočnými záväzkami v liste zo septembra zahŕňa mnohé pozitívne prvky, ako je záväzok prijať stratégie boja proti podvodom a korupcii, ktoré sa vzťahujú aj na všetky orgány zapojené do čerpania finančných prostriedkov Únie, predloženie aktuálneho stavu vykonávania súčasnej protikorupčnej stratégie na roky 2020 – 2022, rozšírenie osobnej a vecnej pôsobnosti majetkových priznaní, zavedenie sankcií, ako aj osobitné opatrenia na zvýšenie transparentnosti majetkových priznaní. V tejto súvislosti by mala byť uvedená databáza verejne prístupná. Úrad pre integritu by mal mať okrem toho právomoc začať proces overovania aktív vo všetkých prípadoch aj z vlastnej iniciatívy. Komisia celkovo zastáva názor, že ak by sa toto nápravné opatrenie správne vymedzilo v podrobných pravidlách a zodpovedajúcim spôsobom sa vykonávalo, riešilo by v zásade problémy nastolené v súvislosti s neúčinným vyšetrovaním a stíhaním alebo sankcionovaním porušení práva spojených s ochranou finančných záujmov Únie, ako aj otázky súvisiace so systémovými nedostatkami systému verejného obstarávania.

iv) Nadácie pre správu aktív vo verejnom záujme (alebo trusty pôsobiace vo verejnom záujme)

(92)Týmto nápravným opatrením sa maďarská vláda do 30. septembra 2022 zaviazala, že a) prijme pozmeňujúci akt, aby sa zabezpečilo všeobecné uplatňovanie pravidiel verejného obstarávania na nadácie pre správu aktív vo verejnom záujme, ktoré vykonávajú činnosť vo verejnom záujme, a na nimi zriadené alebo spravované právnické osoby; b) prijme pozmeňujúci akt, aby sa zabezpečil úplný súlad s článkom 61 nariadenia o rozpočtových pravidlách, ako aj zosúladenie pokynov a postupov s usmerňujúcim oznámením Komisie o predchádzaní konfliktom záujmov a ich riadení podľa nariadenia o rozpočtových pravidlách s cieľom zlepšiť a objasniť všeobecné pravidlá pre konflikt záujmov týkajúce sa nadácií pre správu aktív vo verejnom záujme. Kľúčovým vykonávacím krokom pre toto nápravné opatrenie, ako sa stanovuje v prílohe, je prijatie oboch uvedených pozmeňujúcich aktov do 30. septembra 2022.

(93)Komisia sa domnieva, že nápravné opatrenie navrhované Maďarskom, ak by sa správne vymedzilo v podrobných pravidlách a zodpovedajúcim spôsobom sa vykonalo, by bolo v zásade schopné riešiť nastolené otázky, keďže by umožnilo všeobecné a bezpodmienečné uplatňovanie pravidiel verejného obstarávania na trusty pôsobiace vo verejnom záujme a nimi spravované alebo riadené subjekty (t. j. všetky by sa považovali za verejných obstarávateľov na účely pravidiel verejného obstarávania), a keďže nápravné opatrenie by pre takéto subjekty a ich členov rady stanovilo jasné pravidlá týkajúce sa konfliktu záujmov.

v) Súdne preskúmanie rozhodnutí prokurátorov

(94)Maďarská vláda sa zaviazala k zmene trestného poriadku s cieľom zaviesť postup týkajúci sa osobitných trestných činov súvisiacich s výkonom verejnej moci alebo správou verejného majetku. V tomto postupe sa stanovuje súdne preskúmanie rozhodnutia prokuratúry alebo vyšetrovacieho orgánu zamietnuť oznámenie o trestnej činnosti alebo ukončiť trestné konanie (t. j. ukončiť vyšetrovanie trestného činu bez obžaloby). Na základe preskúmania bude mať vyšetrujúci sudca právomoc nariadiť začatie alebo pokračovanie trestného konania. Konanie môže začať ktorákoľvek osoba; fyzické a právnické osoby môžu podávať návrhy v rámci tohto konania s výnimkou orgánov verejnej moci. Konanie by v konečnom dôsledku mohlo viesť aj k možnosti podať obžalobu na súd.

(95)Komisia poznamenáva, že Maďarsko zahrnulo do nápravného opatrenia (a do súvisiacich dodatočných záväzkov prijatých v liste zo septembra) niekoľko prvkov týkajúcich sa nového postupu súdneho preskúmania rozhodnutí prokurátorov, ako napríklad možnosť právnych subjektov (t. j. nielen fyzických osôb) začať tento postup, zaručené privilegované procesné postavenie osoby oznamujúcej trestný čin, odkaz na to, že výlučná právomoc konať vo veciach v rámci nového konania bude pridelená špecializovanému súdu (t. j. ústrednému okresnému súdu v Budíne), odkaz na skutočnosť, že všetky súdy a vyšetrujúci sudcovia zapojení do nového konania budú spĺňať ustanovenia článku 19 ZEÚ a príslušného acquis EÚ, ako aj primeraný časový rámec postupu vo všeobecnosti, ktorý by zabezpečil jeho účinnosť. Zaviazalo sa tiež k rozsiahlym konzultáciám s Komisiou o návrhu legislatívneho textu, ktorý sa navrhne na prijatie v súlade s nápravným opatrením a ktorý bude obsahovať ďalšie dôležité podrobnosti, ktoré sú relevantné pre posúdenie. V tomto kontexte by sa v návrhu zákona takisto malo najmä požadovať, aby súd nerozhodoval o opodstatnenosti obvinenia bez posúdenia dôkazov. Maďarsko sa zaväzuje vykonať preskúmanie fungovania konania najneskôr do 31. decembra 2023 a v prípade potreby prijať zmeny legislatívneho rámca (po konzultáciách s Európskou komisiou) najneskôr do 30. júna 2024. Kľúčové vykonávacie kroky a ďalšie podrobnosti o tomto nápravnom opatrení, ako sa stanovuje v prílohe, sú finalizácia a prijatie návrhu znenia vykonávacích nariadení (potrebné na uplatnenie postupu preskúmania) do 31. októbra 2022, začatie ex ante preskúmania zákona ústavným súdom a nadobudnutie účinnosti nového zákona, ktorým sa mení trestný poriadok, do 15. novembra 2022.

(96)Komisia zastáva názor, že nápravné opatrenie, ktoré predložilo Maďarsko, obsahuje niekoľko prvkov, ktorých cieľom je zabezpečiť účinnosť konania. Maďarsko sa okrem toho zaviazalo, že tento postup preskúma v primeranej lehote. Toto by sa však muselo potvrdiť po tom, ako sa Komisii predložia podrobnosti o príslušných návrhoch právnych predpisov, ktoré Komisia preskúma. Ak by sa toto nápravné opatrenie správne vymedzilo v podrobných pravidlách a zodpovedajúcim spôsobom sa vykonávalo, riešilo by v zásade problémy nastolené v súvislosti s neúčinným vyšetrovaním a stíhaním alebo sankcionovaním porušení práva spojených s ochranou finančných záujmov Únie, ako aj otázky súvisiace so systémovými nedostatkami systému verejného obstarávania.

vi) Posilnenie mechanizmov auditu a kontroly pri čerpaní finančných prostriedkov Únie

(97)Maďarská vláda sa týmto nápravným opatrením zaviazala, že do 31. augusta 2022 zriadi pracovnú skupinu, ktorá vypracuje ustanovenia, ktoré sa majú zahrnúť do príslušných vládnych dekrétov o vykonávaní podpory Únie (napr. Mechanizmu na podporu obnovy a odolnosti, fondy v rámci zdieľaného riadenia atď.) s cieľom posilniť pravidlá a postupy na účinnejšie predchádzanie konfliktom záujmov, ich odhaľovanie a nápravu v súlade s vymedzením v článku 61 nariadenia o rozpočtových pravidlách a s cieľom zvýšiť procesné kapacity riadiacich orgánov a sprostredkovateľských orgánov, a že vnútroštátny orgán vykonávanie maďarského plánu obnovy a odolnosti bude uplatňovať posilnené riadenie rizika a predchádzanie podvodom, korupcii a dvojitému financovaniu, ich odhaľovanie a nápravu a posilní uvedené ustanovenia na neobmedzené obdobie. Uvedenými ustanoveniami sa má zabezpečiť aj účinný mechanizmus kontroly platnosti vyhlásení o konflikte záujmov. Pracovná skupina má viesť rozsiahle konzultácie s Komisiou zodpovednou za finančnú podporu Únie s cieľom získať od nej spätnú väzbu a tú zohľadniť v príslušných vládnych dekrétoch. Maďarsko sa okrem toho v liste zo septembra zaviazalo, že maďarskému Generálnemu riaditeľstvu pre audit európskych fondov poskytne potrebné finančné a ľudské zdroje, ktoré pracovná skupina zriadená týmto nápravným opatrením bližšie určí, s cieľom zaručiť riadne využívanie podpory Únie, zabezpečiť jeho nezávislosť a umožniť mu vykonávať jeho súčasné úlohy a ďalšie úlohy, ktoré sa mu majú prideliť prostredníctvom viacerých nápravných opatrení, ktoré Maďarsko predložilo 22. augusta 2022. Kľúčovými krokmi pri vykonávaní tohto nápravného opatrenia, ako sa uvádzajú v prílohe, sú zriadenie pracovnej skupiny do 31. augusta 2022, zriadenie riaditeľstva pre vnútorný audit a integritu (ďalej len „DIAI“) pri úrade predsedu vlády do 30. septembra 2022 a prijatie príslušných zmien príslušných vládnych dekrétov (413/2021 a 256/2021) do 30. septembra 2022. Maďarsko zriadilo pracovnú skupinu v súlade so záväzkom vyplývajúcim z nápravného opatrenia, pričom skupina sa do druhého septembrového týždňa zišla už štyrikrát, a to 8., 9., 13. a 16. septembra.

(98)Ak sa toto nápravné opatrenie správne vymedzí v podrobných pravidlách a zodpovedajúcim spôsobom sa vykoná, v zásade by (spolu s ďalšími nápravnými opatreniami) riešilo vyjadrené obavy, pokiaľ ide o systémové nedostatky systému verejného obstarávania, ako aj obavy vyjadrené v súvislosti s účinným predchádzaním možným konfliktom záujmov, ich odhaľovaním a nápravou, keďže jeho cieľom je prijatie ustanovení na posilnenie pravidiel a postupov na účinnejšie predchádzanie konfliktom záujmov pri využívaní finančných prostriedkov Únie, ich odhaľovanie a nápravu vrátane účinného mechanizmu kontroly platnosti vyhlásení o konflikte záujmov.

vii. Obmedzenie verejných obstarávaní s jednou ponukou, ak zahŕňajú finančné prostriedky Únie

(99)Týmto nápravným opatrením sa maďarská vláda zaviazala, že a) do 31. decembra 2022 zníži podiel postupov zadávania verejných zákaziek financovaných z finančných prostriedkov Únie a uzavretých v roku 2022 s jednou ponukou pod 15 % (tento limit sa meria v súlade s metodikou prehľadu výsledkov jednotného trhu), b) bezpodmienečne splní uvedený cieľ a zachová ho bez časového obmedzenia a c) v prípade, že by podiel obstarávaní s jednou ponukou v ktoromkoľvek kalendárnom roku presiahol 15 %, do štyroch mesiacov prijme dodatočné opatrenia, ktoré umožnia znížiť počet takýchto obstarávaní a vrátiť ho pod 15 % limit a informovať úrad pre integritu a Komisiu. Kľúčovým krokom vykonávania tohto opatrenia, ako sa uvádza v prílohe, je vykonanie prvého auditu súladu s metodikou prehľadu výsledkov jednotného trhu a to, aby maďarské Generálne riaditeľstvo pre audit európskych fondov (ďalej len „EUTAF“) poskytlo v tejto súvislosti Komisii a verejnosti do 30. septembra 2022 všetky jednotlivé údaje, a to aj pokiaľ ide o východiskové hodnoty.

(100)Komisia víta aj tieto nápravné opatrenia, keďže ich jasným cieľom je zvýšiť transparentnosť a hospodársku súťaž vo verejnom obstarávaní, a ak sa správne vykonajú, budú sa môcť považovať za schopné v zásade riešiť obavy, ktoré Komisia v tejto súvislosti vyjadrila.